دنیا کا آسمان
Aap jo point utha rahe hain, wo asal mein Qur’an ko modern science ki textbook ki tarah parhne ki wajah se paida hota hai, jabke Qur’an ka maqsad science sikhana nahi balkay hidayat aur soch dena hai. Arbi mein lafz “samaa” ka matlab sirf koi physical layer nahi hota, balkay wo sab kuch jo insan ke upar hai — chahe wo badal hon, space ho, ya stars. Jab Qur’an “aasman ke darwazay” ka zikr karta hai, to iska matlab hawa mein asal darwazay nahi hotay, balkay ye symbolic aur descriptive zaban hai — jaise hum aaj bhi kehte hain “mauqay ke darwazay khul gaye,” jabke hum kisi real darwazay ki baat nahi kar rahe hotay. Isi tarah jab kaha jata hai ke aasman ko sitaron se sajaya gaya, to ye insani mushahiday ke mutabiq baat hai. Zameen se dekhne par sitaray aasman mein hi nazar aate hain. Aaj bhi scientists “night sky” kehte hain, halanke unhein pata hota hai ke sitaray bohat door hotay hain. Qur’an ka maqsad falakiyat (astronomy) samjhana nahi, balkay insan ko Allah ki qudrat par ghour karna sikhana hai. Agar Qur’an 1400 saal pehle galaxies, light-years ya nuclear fusion jaisi technical zaban istemal karta, to us waqt koi bhi usy samajh hi nahi pata. Is liye yeh scientific ghalti nahi, balkay zamana shanaas aur universal zaban ka istemal hai.